‘হাউহাউ’ করে কাঁদছেন লোকসভায় তৃণমূলের দলনেতা সুদীপ বন্দ্যোপাধ্যায়। তাঁর হাতে একটি খাতা দিয়ে দলনেত্রী তথা মুখ্যমন্ত্রী মমতা বন্দ্যোপাধ্যায়ের পরামর্শ, ‘‘প্রতিহিংসার যন্ত্রণা নিয়ে বই লিখুন।’’
আদালতের নির্দেশ পাওয়ার পর মঙ্গলবার রাত সওয়া ৯টা নাগাদ ভুবনেশ্বরের বেসরকারি হাসপাতালে রোজভ্যালি-কাণ্ডে ধৃত সুদীপ এবং তৃণমূল সাংসদ তাপস পালকে দেখতে গিয়েছিলেন মমতা। সঙ্গে ছিলেন সিবিআইয়ের তিন আধিকারিক। 
কেমন দেখলেন দলীয় সাংসদদের?
মমতা বলেন, ‘‘হাউমাউ করে কাঁদছিলেন সুদীপদা। ওঁর শারীরিক এবং মানসিক অবস্থা খুবই খারাপ। উনি দীর্ঘদিনের নেতা। কোনওদিন কোনও অন্যায় তিনি করেননি।’’ তারপর মুখ্যমন্ত্রীর সংযোজন, ‘‘চিকিৎসকেরাও ওঁর স্বাস্থ্য নিয়ে চিন্তিত। ওর নাড়ীর গতি কখনও ৪৫-৪৫ হয়ে যাচ্ছে। রক্তচাপ ১৮০ হয়ে যাচ্ছে। সুগারের সমস্যাও রয়েছে।’’ কী বললেন সুদীপ?
মুখ্যমন্ত্রীর কথায়, ‘‘উনি বলছিলেন, কীভাবে ওঁকে জেলে রাখা হয়েছিল। হাউমাউ করে কাঁদছিলেন। আমি সুদীপদাকে একটা খাতা দিয়েছি। বলেছি, জেলে যে যন্ত্রণা, প্রতিহিংসার যন্ত্রণা আপনি ভোগ করেছেন, সেই সব নিয়ে একটা বই লিখবেন।’’ মুখ্যমন্ত্রী এদিন ওই হাসপাতালে চিকিৎসাধীন তাপসের সঙ্গেও দেখা করেন। তৃণমূলনেত্রীর প্রতিক্রিয়া, ‘‘ন্যায় বিচারের জন্য অপেক্ষা করছি।’’  
সুদীপ-তাপসের সঙ্গে মমতার সাক্ষাৎ নিয়ে রাজনৈতিক মহলে জলঘোলা হচ্ছিল কয়েকদিন ধরেই। এরইমধ্যে পুরীর জগন্নাথ মন্দিরে মুখ্যমন্ত্রীকে ঢুকতে না-দেওয়ার হুমকির জেরে রাজনীতির সেই জল আরও কিছুটা ঘোলা হয়।
আজ, বুধবার পুরীর মন্দিরে পুজো দেওয়ার কথা মুখ্যমন্ত্রীর। এদিন ‘জগন্নাথ সেবায়েত সম্মিলনী’ নামে একটি সংগঠনের সোমনাথ খুন্তিয়া নামে এক সদস্য মমতাকে মন্দিরে ঢুকতে দেওয়া হবে না বলে হুমকি দেন। মমতা গোমাংস খাওয়ার পক্ষে সওয়াল করায় এই ফতোয়া দেওয়া হয়েছে বলে তিনি জানান। তৃণমূলের একাংশের পক্ষ থেকে অভিযোগ করা হয়, ওই হুমকির পিছনে বিজেপি’র হাত রয়েছে। বিজেপি’র ওড়িশার রাজ্য নেতা সুরেশ পূজারি অভিযোগ উড়িয়ে বলেন, ‘‘মমতা গোমাংস খাওয়ার পক্ষে কথা বলায় সেবায়েতদের একটি সংগঠন প্রতিবাদ করেছে বলে শুনেছি। এর সঙ্গে বিজেপি’র কোনও সম্পর্ক নেই।’’
সোমনাথকে আটক করে জিজ্ঞাসাবাদ শুরু করেছে পুরী জেলা পুলিশ। জেলা পুলিশ সুপার সার্থক ষড়ঙ্গী বলেন, ‘‘বিতর্কিত কিছু মন্তব্য করায় সতর্কতামূলক ব্যবস্থা নিতেই আটক করা হয়েছে তাঁকে। মুখ্যমন্ত্রীর পুরী সফর উপলক্ষে কড়া নিরাপত্তার ব্যবস্থা করা হয়েছে।’’ এ রাজ্য থেকে পুলিশের একটি দল ইতিমধ্যেই পুরী পৌঁছেছে। তারাও পুরী জেলা পুলিশের সঙ্গে বিষয়টি নিয়ে আলোচনা করেছে বলে খবর। মন্দির কর্তৃপক্ষের তরফে মুখ্য প্রশাসক সুরেশ মহাপাত্র জানিয়েছেন, পশ্চিমবঙ্গের মুখ্যমন্ত্রী মন্দিরে এলে প্রত্যেক সেবায়েত তাঁকে স্বাগত জানাবেন। জগন্নাথ সেবায়েত সম্মিলনীর তরফে জানানো হয়েছে, সোমনাথের মন্তব্য তাঁর ব্যক্তিগত। সেটি সংগঠনের বক্তব্য নয়।